Návrh

Z á k o n 

z .................... 2005 

o ochrane niektorých rozhlasových programových služieb a televíznych programových služieb a služieb informačnej spoločnosti

	Národná rada Slovenskej republiky sa uzniesla na tomto zákone:

§ 1

	Tento zákon upravuje ochranu niektorých rozhlasových programových služieb              a televíznych programových služieb1) a služieb informačnej spoločnosti2) a opatrenia proti zariadeniam, ktoré umožňujú nepovolený prístup k týmto službám. 

§ 2

	Na účely tohto zákona sa rozumie 
a)	chránenou službou rozhlasová programová služba a televízna programová služba1) a služba informačnej spoločnosti,2) ak sú tieto služby poskytované za úhradu a na základe podmieneného prístupu alebo poskytovanie podmieneného prístupu k uvedeným službám, ak je poskytovaný ako samostatná služba,
b)	podmieneným prístupom každé technické opatrenie alebo dohoda, ktorými je prístup k chránenej službe v zrozumiteľnej podobe podmienený predplatným alebo iným súhlasom poskytovateľa služby, 
c)	súvisiacou službou inštalácia, údržba alebo výmena zariadenia podmieneného prístupu, ako aj komerčná komunikácia3) o týchto zariadeniach alebo chránených službách,
d)	nepovoleným zariadením každé zariadenie alebo programové vybavenie navrhnuté alebo upravené tak, aby umožňovali prístup k chránenej službe v zrozumiteľnej podobe bez povolenia poskytovateľa služby. 

____________________
1) § 3 písm. a) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov. 
2) § 2 písm. a) zákona č. 22/2004 Z. z. o elektronickom obchode a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení zákona č. 284/2002 Z. z. v znení zákona č. 160/2005 Z. z. 
3) § 2 písm. d) zákona č. 22/2004 Z. z.
§ 3

Zakazuje sa 
a)	vyrábať, dovážať, predávať, prenajímať, prechovávať alebo šíriť nepovolené zariadenia na účely dosiahnutia zisku, 
b)	vykonávať inštaláciu, údržbu alebo náhradu nepovolených zariadení na účely dosiahnutia zisku, 
c)	priamo alebo nepriamo šíriť reklamu nepovolených zariadení alebo ich inak propagovať. 

§ 4 

	Dohľad nad dodržiavaním tohto zákona vykonáva Slovenská obchodná inšpekcia4) (ďalej len „orgán dohľadu“). 

§ 5 

	(1) Fyzická osoba – podnikateľ alebo právnická osoba sa dopustí správneho deliktu, ak 
a)	na účely dosiahnutia zisku vyrába, dováža, predáva, prenajíma, prechováva a šíri nepovolené zariadenia,
b)	na účely dosiahnutia zisku vykonáva inštaláciu, údržbu alebo náhradu nepovolených zariadení,
c)	priamo alebo nepriamo šíri reklamu nepovolených zariadení alebo ich inak propaguje.

(2) Za správny delikt podľa odseku 1 písm. a) orgán dohľadu uloží pokutu od 500 000 Sk do  2 000 0000 Sk a za správny delikt podľa odseku 1 písm. b) a c) od 100 000 Sk do         1 000 000 Sk.

	(3) Pri ukladaní pokuty v medziach podľa odseku 2 orgán dohľadu prihliada na závažnosť správneho deliktu, spôsob jeho spáchania, čas trvania a jeho následky. 

	(4) Pokutu podľa odseku 2 môže orgán dohľadu uložiť do dvoch rokov odo dňa, kedy sa o spáchaní správneho deliktu dozvedel, najneskôr však do štyroch rokov odo dňa, kedy bol spáchaný.

§ 6

	Ministerstvo hospodárstva Slovenskej republiky oznámi znenie tohto zákona po jeho uverejnení v Zbierke zákonov Slovenskej republiky Európskej komisii. 

____________________
4) Zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov.

§ 7

	Týmto zákonom sa preberajú právne akty Európskych spoločenstiev a Európskej únie uvedené v prílohe. 

§ 8

	Tento zákon nadobúda účinnosť dňom vyhlásenia.  

									Príloha k zákonu č. .../2005 Z. z. 

Zoznam preberaných právnych aktov Európskych spoločenstiev a Európskej únie 

Smernica Európskeho parlamentu a Rady 98/84/ES z 20. novembra 1998 o právnej ochrane služieb založených na podmienenom prístupe alebo pozostávajúcich z podmieneného prístupu (Ú.v. ES L 320, 28. 11. 1998).